รัฐบาลไทย-ข่าวทำเนียบรัฐบาล-คปภ.เตรียมรับมือจำนวนข้อพิพาทด้านประกันภัย ขึ้นทะเบียนผู้ไกล่เกลี่ยรุ่นที่สองเพิ่มเป็น 50 คน ติวเข้มเพื่อเสริมเขี้ยวเล็บการคุ้มครองผู้บริโภค
วันจันทร์ที่ 21 พฤษภาคม 2561
คปภ.เตรียมรับมือจํานวนข้อพิพาทด้านประกันภัย ขึ้นทะเบียนผู้ไกล่เกลี่ยรุ่นที่สองเพิ่มเป็น 50 คน ติวเข้มเพื่อเสริมเขี้ยวเล็บการคุ้มครองผู้บริโภค
• ย้ําปฏิบัติหน้าที่เป็นผู้ไกล่เกลี่ยข้อพิพาทต้องมีความเป็นกลาง ซื่อสัตย์สุจริต และเป็นธรรม
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (คปภ.) เป็นประธานเปิดโครงการอบรมผู้ขึ้นทะเบียนรายชื่อผู้ชํานาญการ (บุคคลภายนอก) เพื่อทําหน้าที่ผู้ไกล่เกลี่ยข้อพิพาทด้านการประกันภัย รุ่นที่ 2 และมอบนโยบายการไกล่เกลี่ยข้อพิพาทด้านการประกันภัยโดยผู้ชํานาญการ เมื่อวันที่ 15 พฤษภาคม 2561 ณ ห้องประชุมสถาบันวิทยาการประกันภัยระดับสูง ชั้น 2 สํานักงาน คปภ. ทั้งนี้ ผู้ชํานาญการที่ทําหน้าที่เป็นผู้ไกล่เกลี่ยข้อพิพาทด้านการประกันภัยชุดใหม่ เป็นผู้ที่ผ่านการคัดเลือกอย่างเข้มข้นทั้งการสอบข้อเขียนและการสอบสัมภาษณ์ โดยได้ประกาศขึ้นทะเบียนรายชื่อผู้ชํานาญการเพื่อทําหน้าที่ผู้ไกล่เกลี่ยข้อพิพาทด้านการประกันภัยเป็นที่เรียบร้อยแล้ว จํานวน 50 คน ซึ่งเป็นผู้ที่มีความรู้ ความสามารถ ความเชี่ยวชาญในด้านการไกล่เกลี่ยข้อพิพาท และมีประสบการณ์ในการไกล่เกลี่ยข้อพิพาทคดีในศาล
เลขาธิการ คปภ. กล่าวว่า จากการที่ประกันภัยเข้ามามีบทบาทต่อเศรษฐกิจของไทยอย่างต่อเนื่องและเป็นเครื่องมือสําคัญในการบริหารความเสี่ยงของภาคอุตสาหกรรมต่างๆ โดยเห็นได้จากรัฐบาลได้มีนโยบายให้นําระบบประกันภัยเข้ามาช่วยบริหารความเสี่ยงในรูปแบบต่างๆ เช่น โครงการประกันภัยข้าวนาปี เป็นต้น ในขณะเดียวกันประเทศไทยได้ก้าวสู่ยุค 4.0 ธุรกิจประกันภัยได้มีการปรับตัวด้วยการนําเทคโนโลยีเข้ามาใช้ในการดําเนินธุรกิจและเป็นช่องทางขายผลิตภัณฑ์ประกันภัยผ่านระบบออนไลน์มากยิ่งขึ้น ทําให้คาดว่าในอนาคตจะมีข้อพิพาทด้านประกันภัยเพิ่มขึ้นเป็นจํานวนมาก ดังนั้นสํานักงาน คปภ. จึงต้องเตรียมความพร้อมสําหรับผู้ที่ปฏิบัติหน้าที่เป็นผู้ไกล่เกลี่ยข้อพิพาทด้านประกันภัย โดยปี 2561 ได้มีการขึ้นทะเบียนรายชื่อผู้ชํานาญการ (บุคคลภายนอก) เพื่อทําหน้าที่ผู้ไกล่เกลี่ยข้อพิพาทด้านประกันภัย จํานวน 50 ราย เพิ่มจากปีก่อนหน้านี้ที่มีรายชื่อผู้ไกล่เกลี่ยขึ้นทะเบียนไว้จํานวน 40 ราย และการอบรมที่จัดขึ้นนี้ก็เพื่อต่อยอดความรู้ด้านประกันภัยและพัฒนาการด้านประกันภัยให้ผู้ไกล่เกลี่ยเพื่อพร้อมรับมือกับข้อพิพาทด้านการประกันภัยประเภทต่างๆให้เกิดประสิทธิภาพยิ่งขึ้น
ทั้งนี้จากการดําเนินการไกล่เกลี่ยข้อพิพาทโดยผู้ชํานาญการในปีที่ผ่านมาพบว่ามีข้อพิพาทเกี่ยวกับประกันวินาศภัยที่ร้องเรียนเข้ามามากที่สุด คือ ข้อพิพาทเรื่องค่าขาดประโยชน์จากการใช้รถ ซึ่งคิดเป็นจํานวนมากกว่าร้อยละ 80 ของเรื่องร้องเรียนทั้งหมดที่เข้าสู่กระบวนการไกล่เกลี่ย รองลงมาเป็นข้อพิพาทเรื่องค่าซ่อมรถ และค่าสินไหมทดแทนกรณีบาดเจ็บ สําหรับข้อพิพาทเกี่ยวกับประกันชีวิตที่มีการร้องเรียนเข้ามามากที่สุด คือ การบอกล้างสัญญาประกันชีวิต กรณีไม่แถลงข้อเท็จจริงตามประมวลกฎหมายแพ่งและพาณิชย์ มาตรา 865 รองลงมาเป็นการเรียกร้องเงินผลประโยชน์ตามเอกสารเสนอขายซึ่งแตกต่างจากเงื่อนไขตามกรมธรรม์ และข้อพิพาทเกี่ยวกับการเสนอขายโดยไม่ได้อธิบายเงื่อนไขและความคุ้มครองให้ชัดเจน ทําให้ผู้เอาประกันภัยหลงเชื่อหรือเข้าใจผิดในการทําสัญญาประกันชีวิต ซึ่งสํานักงาน คปภ. ได้มีข้อมูลจากปัญหาข้อร้องเรียน และสามารถนํามาต่อยอดเพื่อกําหนดแนวทางแก้ไขร่วมกับหน่วยงานที่เกี่ยวข้องต่อไป
เลขาธิการคปภ.ได้ให้ข้อแนะนําแก่ผู้ไกล่เกลี่ยใหม่ว่า การทําหน้าที่ของผู้ไกล่เกลี่ยข้อพิพาทในแต่ละครั้งนั้น ข้อร้องเรียนบางกรณีอาจมีประเด็นข้อพิพาทที่ค่อนข้างซับซ้อน มีรายละเอียดค่อนข้างมาก และเกี่ยวข้องกับประเด็นข้อกฎหมาย ดังนั้นผู้ไกล่เกลี่ยจึงต้องเตรียมความพร้อมสําหรับการปฏิบัติหน้าที่เป็นผู้ไกล่เกลี่ยข้อพิพาท ศึกษาประเด็นที่เป็นข้อพิพาทของเรื่องร้องเรียน รวมทั้งข้อเท็จจริงและข้อกฎหมายที่เกี่ยวข้องให้มีความพร้อมสําหรับการปฏิบัติหน้าที่ผู้ไกล่เกลี่ยในวันที่นัดหมายไกล่เกลี่ยข้อพิพาท เพื่อให้สามารถดําเนินกระบวนการไกล่เกลี่ยข้อพิพาทได้อย่างมีประสิทธิภาพยิ่งขึ้น นอกจากนี้ ผู้ไกล่เกลี่ยจําเป็นต้องพัฒนาความรู้ให้ทันต่อพัฒนาการและกติกาต่างๆด้านประกันภัยที่เปลี่ยนแปลงไป เพื่อให้การปฏิบัติหน้าที่เป็นไปอย่างมีประสิทธิภาพ ทั้งนี้ สิ่งสําคัญในการทําหน้าที่ผู้ไกล่เกลี่ย คือ การปฏิบัติตนให้เป็นกลางมีความซื่อสัตย์สุจริตและให้ความเป็นธรรมแก่คู่กรณีทั้งสองฝ่าย จะต้องไม่มีฝ่ายใดรู้สึกถึงความไม่เป็นกลางหรือเกิดความไม่พึงพอใจ และไม่ควรชี้นําหรือโน้มน้าวคู่กรณีให้เร่งรัดตัดสินใจเพื่อยุติข้อพิพาท โดยจะต้องเปิดโอกาสให้คู่กรณีทั้งสองฝ่ายเจรจา พูดคุย และตัดสินใจ เพื่อหาข้อยุติประเด็นพิพาทดังกล่าวร่วมกัน เพื่อให้ข้อพิพาทสามารถยุติลงได้ด้วยความพึงพอใจของคู่กรณีทั้งสองฝ่าย ทําให้กระบวนการไกล่เกลี่ยข้อพิพาทเกิดความเป็นธรรมและมีประสิทธิภาพ ซึ่งการปฏิบัติตนของผู้ไกล่เกลี่ยถือเป็นเรื่องสําคัญอย่างยิ่ง และมีผลกระทบต่อความเชื่อมั่นน่าเชื่อถือในกระบวนการไกล่เกลี่ยข้อพิพาทด้านการประกันภัยของสํานักงาน คปภ.
“การไกล่เกลี่ยข้อพิพาทด้านการประกันภัย โดยมีระเบียบที่ชัดเจนรองรับการดําเนินการอย่างโปร่งใส และมีผู้ชํานาญการบุคคลภายนอก ซึ่งเป็นผู้มีความเชี่ยวชาญมาทําการไกล่เกลี่ยข้อพิพาท ถือเป็นการเพิ่มทางเลือกอีกทางหนึ่งให้กับประชาชนผู้เอาประกันภัย ผู้รับประโยชน์หรือผู้มีสิทธิเรียกร้องตามสัญญาประกันภัยในการระงับข้อพิพาทด้านการประกันภัยให้เป็นไปด้วยความรวดเร็ว โดยไม่เสียค่าใช้จ่ายใดๆ และเป็นการเพิ่มประสิทธิภาพการคุ้มครองสิทธิประโยชน์ประชาชนด้านการประกันภัยให้ได้รับความคุ้มครองตามกรมธรรม์ประกันภัยและเพิ่มศักยภาพในการบริหารจัดการด้านสินไหมทดแทนให้มีประสิทธิภาพสูงสุด ซึ่งเดิมการระงับข้อพิพาทของสํานักงาน คปภ. จะมีอยู่ 2 ช่องทาง คือการไกล่เกลี่ยข้อพิพาทโดยเจ้าหน้าที่ และการระงับข้อพิพาทด้วยวิธีการอนุญาโตตุลาการ ดังนั้น การกําหนดให้มีการไกล่เกลี่ยข้อพิพาทโดยผู้ชํานาญการซึ่งเป็นบุคคลภายนอกจึงเป็นการระงับข้อพิพาทด้านการประกันภัยทางเลือก ซึ่งจะช่วยเพิ่มอํานาจต่อรองให้กับผู้บริโภค อันเป็นการช่วยเพิ่มประสิทธิภาพการคุ้มครองผู้บริโภคด้านการประกันภัยให้เกิดความเป็นธรรมยิ่งขึ้น”